CELEX: 61992TO0092
Language: el
Date: 1993-01-14 00:00:00
Title: Διάταξη του Πρωτοδικείου (πέμπτο τμήμα) της 14ης Ιανουαρίου 1993. # Loic Lallemand-Zeller κατά Επιτροπής των Ευρωπαϊκών Κοινοτήτων. # Ευεργέτημα πενίας. # Υπόθεση T-92/92 AJ.

Avis juridique important

|

61992B0092

ΔΙΑΤΑΞΗ ΤΟΥ ΠΡΩΤΟΔΙΚΕΙΟΥ (ΠΕΜΠΤΟ ΤΜΗΜΑ) ΤΗΣ 14ΗΣ ΙΑΝΟΥΑΡΙΟΥ 1993.  -  LOIC LALLEMAND-ZELLER ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ.  -  ΕΥΕΡΓΕΤΗΜΑ ΠΕΝΙΑΣ.  -  ΥΠΟΘΕΣΗ T-92/92 ΑJ.  

Συλλογή της Νομολογίας του Δικαστηρίου 1993 σελίδα II-00031

ΠερίληψηΔιάδικοιΣκεπτικό της απόφασηςΔιατακτικό
Λέξεις κλειδιά

++++Διαδικασία * Προθεσμία ασκήσεως προσφυγής * Αίτηση παροχής του ευεργετήματος πενίας * Υποβολή της χωρίς σύμπραξη δικηγόρου εντός της προθεσμίας ασκήσεως της προσφυγής αλλά πριν από την άσκησή της * Αναστολή της προθεσμίας ασκήσεως της προσφυγής  (Κανονισμός Διαδικασίας του Πρωτοδικείου, άρθρο 94)  

Περίληψη

Η υποβολή, χωρίς σύμπραξη δικηγόρου, εντός της προθεσμίας ασκήσεως της προσφυγής, αλλά πριν από την άσκησή της, αιτήσεως παροχής του ευεργετήματος πενίας έχει ως αποτέλεσμα την αναστολή της προθεσμίας αυτής έως την κοινοποίηση της διατάξεως του Πρωτοδικείου στον αιτούντα. 

Διάδικοι

Στην υπόθεση T-92/92 AJ,  Loic Lallemand-Zeller, κάτοικος Sceaux (Γαλλία),  αιτών,  που έχει ως αντικείμενο αίτηση παροχής του ευεργετήματος πενίας δυνάμει του άρθρου 94 του Κανονισμού Διαδικασίας,  ΤΟ ΠΡΩΤΟΔΙΚΕΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ  (πέμπτο τμήμα),  συγκείμενο από τους D. P. M. Barrington, Πρόεδρο, R. Schintgen και Α. Καλογερόπουλο, δικαστές,  γραμματέας: H. Jung  

Σκεπτικό της απόφασης

αφού έλαβε υπόψη του τα άρθρα 94 και 95 του Κανονισμού Διαδικασίας,  εκτιμώντας ότι, με έγγραφο που έφθασε στη Γραμματεία του Πρωτοδικείου στις 13 Νοεμβρίου 1992, ο Loic Lallemand-Zeller ζήτησε από το Πρωτοδικείο να του παρασχεθεί το ευεργέτημα πενίας προκειμένου να ασκήσει προσφυγή κατά της Επιτροπής των Ευρωπαϊκών Κοινοτήτων, μετά την απόφαση της εξεταστικής επιτροπής του διαγωνισμού COM/A/721 που δεν τον δέχθηκε στις προφορικές εξετάσεις ενόψει των αποτελεσμάτων των γραπτών εξετάσεων,  ότι ο Loic Lallemand-Zeller δήλωσε ότι είναι άπορος και κατέθεσε, προς στήριξη της αιτήσεώς του, έγγραφο της περιφερειακής δημόσιας υπηρεσίας κοινωνικής δράσεως που βεβαιώνει ότι από τον Ιούλιο του 1992 δεν έχει κανέναν πόρο,  ότι η Επιτροπή εξέθεσε στις παρατηρήσεις της που κατέθεσε στη Γραμματεία του Πρωτοδικείου στις 27 Νοεμβρίου 1992 ότι η αίτηση παροχής του ευεργετήματος πενίας ενδείκνυται κατά τη γνώμη της να γίνει δεκτή,  ότι πρέπει να παρασχεθεί στον αιτούντα το ευεργέτημα πενίας,  ότι ο αιτών δεν έδωσε συνέχεια στην πρόσκληση που του έγινε, με έγγραφο της 4ης Δεκεμβρίου 1992, να προτείνει δικηγόρο της επιλογής του για να τον εκπροσωπήσει στην προσφυγή και ότι, κατόπιν αυτού, πρέπει να οριστεί για τον σκοπό αυτό ο Aloyse May, δικηγόρος Λουξεμβούργου,  ότι, για να διασφαλιστεί η πρακτική αποτελεσματικότητα της παρούσας αιτήσεως παροχής του ευεργετήματος πενίας που κατατέθηκε χωρίς σύμπραξη δικηγόρου, πρέπει να διαπιστωθεί ότι η υποβολή αυτής της αιτήσεως, που παρίσταται δικαιολογημένη, πριν από την άσκηση της προσφυγής και κατά τη διάρκεια της προθεσμίας που προβλέπεται προς τον σκοπό αυτό ανέστειλε την προθεσμία προσφυγής έως την ημερομηνία κοινοποιήσεως στον αιτούντα της παρούσας διατάξεως που του παρέχει το ευεργέτημα πενίας και ορίζει τον δικηγόρο του,  

Διατακτικό

διατάσσει:  1) Παρέχει στον Loic Lallemand-Zeller το ευεργέτημα πενίας.  2) Ορίζει τον Aloyse May, δικηγόρο Λουξεμβούργου, ως εκπρόσωπο του ενδιαφερομένου.  3) Αναστέλλεται η προθεσμία ασκήσεως προσφυγής από τις 13 Νοεμβρίου 1992 έως την ημερομηνία κοινοποιήσεως στον αιτούντα της παρούσας διατάξεως.  4) Επιφυλάσσεται να αποφασίσει για το ποσό των δικαστικών εξόδων και της δικηγορικής αμοιβής που θα αναληφθούν δυνάμει του ευεργετήματος πενίας.  Λουξεμβούργο, 14 Ιανουαρίου 1993.